Verdagte (80) sterf in skietgeveg met polisieArgieffoto ’n 80-jarige verdagte is Maandag deur die polisie doodgeskiet nadat hy op die polisie losgebrand het toe hulle hom wou arresteer. Brig. Jay Naicker, woordvoerder van die polisie, het gesê die voorval het vanoggend omstreeks 11:00 plaasgevind in Bergville in KwaZulu-Natal. “Die verdagte het glo ’n man (44) in die gesig geskiet wat die plaas betree het om sy bokke, wat glo onwettig gekonfiskeer is, bymekaar te maak,” het Naicker gesê. Naicker het gesê dit is in dié stadium nog onduidelik of die bokke gesteel is of miskien self na die plaas geloop het. “Die voorlopige ondersoek dui daarop dat die man die bokke bymekaargemaak het en op pad was uit toe daar ’n argument tussen die twee ontstaan het. Dit is toe dat hy geskiet is.” Volgens Naicker het die polisiebeamptes asook gyselaarsonderhandelaars die 80-jarige man genader om hom te arresteer vir poging tot moord toe die man op hulle losgebrand het. “Hy is doodgeskiet in die kruisvuur.” Daar is beslag gelê op die verdagte se pistool. Naicker het gesê dat die onafhanklike polisie-ondersoekdirektoraat (Opod) die saak nou ondersoek. ŉ Saak van poging tot moord is aanhangig gemaak en ŉ geregtelike doodsondersoek is begin. Die slagoffer word in die hospitaal behandel.